Document ID: 31976L0580

Id-Direttiva Tal-Kunsill
tad-29 ta’ Ġunju 1976
li temenda d-Direttiva 73/239/KEE dwar il-koordinament ta’ liġijiet, regolamenti u dispożizzjonijiet amministrattivi rigward il-bidu u t-twettiq tan-negozju ta’ assigurazzjoni diretta ta’ xort’ oħra minn assigurazzjoni tal-ħajja
(76/580/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikolu 57(2) tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [1],
Wara li kkunsidra l-opinjoni tal-Kumitat Ekonomiku u Soċjali [2],
Billi d-Direttiva tal-Kunsill 73/239/KEE ta’ l-24 ta’ Lulju 1973 dwar il-koordinazzjoni ta’ liġijiet, regolamenti u dispożizzjonijiet amministrattivi rigward il-bidu u t-twettiq tan-negozju ta’ assigurazzjoni diretta ta’ xort’ oħra minn assigurazzjoni tal-ħajja [3], biex jiġi ffaċilitat il-bidu u t-twettiq tan-negozju msemmi, eliminat ċerti diverġenzi bejn leġislazzjonijiet nazzjonali; billi assigurat protezzjoni adegwata għall-assigurati u partijiet terzi fl-Istati Membri kollha, u fl-istess ħin, ikkoordinat b’mod partikolari d-dispożizzjonijiet relatati mal-garanziji finanzjarji meħtieġa minn impriżi ta’ l-assigurazzjoni;
Billi, skond dik id-Direttiva, il-fond minimu ta’ garanzija li kull Stat Membru jeħtieġ mill-impriżi kollha ta’ l-assigurazzjoni li għandhom l-uffiċċji prinċipali fit-territorju tiegħu ma jistax ikun inqas minn ċerti ammonti li huma espressi f’unitajiet ta’ kont fid-Direttiva;
Billi l-unità ta’ kont hija wkoll imsemmija sabiex jiġi ddeterminat l-ammont tad-dħul kontributorju ta’ ċerti assoċjazzjonijiet reċiproċi li taħtu id-Direttiva ma tapplikax;
Billi, għall-iskopijiet tad-Direttiva msemmija unità ta’ kont’ tfisser dik l-unità li hija definita fl-Artikolu 4 tal-Protokoll dwar l-Istatut tal-Bank Ewropew għall-Investiment; billi fuq il-bażi ta’ din id-definizjoni il-konverżjoni ta’ l-ammonti msemmija fid-Direttiva għal muniti nazzjonali kienet twassal għal kompetizzjoni distorta bejn impriżi li l-uffiċċji prinċipali tagħhom jinstabu fl-Istati Membri varji;
Billi permezz tad-Deċiżjoni 75/250/KEE [4] il-Kunsill iddefinixxa fil-21 ta’ April 1975 unità ta’ kont Ewropea li tirrappreżenta l-medja ta’ xi tibdil fil-valur tal-muniti ta’ l-Istati Membri; billi r-rata ta’ konverżjoni għal kull munita kontra din l-unità ta’ kont hija iffissata awtomatikament b’referenza għal kwotazzjonijiet ta’ kuljum fis-swieq tal-kambju; billi l-użu ta’ din l-unità ta’ kont Ewropea tqiegħed lill-impriżi ta’ l-assigurazzjoni fuq l-istess bażi kompetittiva;
Billi l-Artikolu 4 tal-Protokoll imsemmi qabel qiegħed jiġi rrivedut; billi, skond id-Deċiżjoni tat-18 ta’ Marzu 1975 tal-Bord tal-Gvernaturi tal-EIB, il-Bank juża l-unità ta’ kont Ewropea kif iddefinita fid-Deċiżjoni tal-Kunsill 75/250/KEE;
Billi aktar riċenti, fit-18 ta’ Diċembru 1975, il-Kummissjoni, permezz tad-Deċiżjoni Nru 3289/75/KEFA [5], adottat, bil-kunsens unanimu tal-Kunsill, din l-unità ta’ kont Ewropea fl-applikazzjoni tat-Trattat li jistabbilixxi il-Komunità Ekonomika tal-Faħam u l-Azzar;
Billi l-valur ta’ l-unità ta’ kont Ewropea f’kull munita ta’ l-Istati Membri jkun iffissat kuljum u billi jum ta’ referenza għandu wkoll ikun iffissat għal dan l-użu meta tkun applikata din id-Direttiva;
Billi, madanakollu, f’ċerti Stati Membri l-introduzzjoni ta’ l-unità ta’ kont Ewropea kienet twassal għal tnaqqis fil-munita nazzjonali ta’ l-ammonti espressi f’unitajiet ta’ kont fid-Direttiva; billi dan it-tnaqqis kien iwassal għal tnaqqis korrispondenti fil-protezzjoni li issa tingħata lil partijiet assigurati mill-fond minimu ta’ garanzija; billi l-ammonti msemmija għandhom jiġu rriveduti kull sentejn; billi, bħala riżultat ta’ din ir-reviżjoni, l-ammonti inkwistjoni x’aktarx jiġu emendati; billi f’ċerti Stati Membri t-tnaqqis fl-ammonti espressi fil-munita nazzjonali jista’, taħt dawn il-kondizzjonijiet, ikun segwit malajr b’aġġustament ieħor f’dawk l-Istati; billi l-implimentazzjoni ta’ dawn il-miżuri suċċessivi kienet ukoll tqajjem diffikultajiet għal impriżi u awtoritajiet ta’ superviżjoni; billi, għalhekk, dawn l-ammonti għandhom jinżammu fil-livell li huma kienu jkunu laħqu fuq il-bażi tar-rata tal-konverżjoni applikabbli qabel l-introduzzjoni ta’ l-unità ta’ kont Ewropea, jekk dan il-livell ikun ogħla minn dak ta’ l-unità ta’ kont Ewropea, sa kemm l-ammonti ffissati fid-Direttiva 73/239/KEE ikunu rriveduti;
Billi bidliet fis-sitwazzjoni ekonomika u monetarja tal-Komunità jiġġustifikaw l-eżami f’intervalli regolari ta’ dawn l-ammonti ta’ l-aħħar,
ADOTTA DIN ID-DIRETTIVA:
L-Artikolu 1
1. "(a) Unità ta kont tfisser l-unità ta’ kont Ewropea (UEK) kif definta mid-Deċiżjoni tal-Kummissjoni 3289/75/KEFA (1). Kull meta din id-Direttiva tirreferi għall-unità ta kont, il-valur tal-konverżjoni f’munita nazzjonali li għandu jiġi adottat għandu, mill-31 ta’ Diċembru ta’ kull sena, ikun dak ta’ l-aħħar jum li jippreċedi x-xahar ta’ Ottubru li għalih il-valuri tal-konverżjoni ta’ l-UEK huma disponibbli fil-muniti kollha tal-Komunità;"
2. Din in-nota li ġejja hija miżjuda bħala nota tal-qiegħ tal-paġna fejn jidher l-Artikolu 5 tad-Direttiva 73/239/KEE:
L-Artikolu 2
Bħala miżura transitorja u sakemm l-ammonti espressi f’unitajiet ta’ kont fid-Direttiva 73/239/KEE jkunu ġew emendati għall-ewwel darba, l-ammonti espressi f’muniti nazzjonali għall-konverżjoni ta’ l-unità ta’ kont, kif definit fl-Artikolu 5(a), m’għandhomx ikunu anqas minn dawk derivati skond ir-rata ta’ konverżjoni applikabbli għall-unità ta’ kont qabel l-adozzjoni ta’ din id-Direttiva.
L-Artikolu 3
Kull sentejn, il-Kunsill, waqt li jaġixxi fuq proposta mill-Kummissjoni, għandu jirrevedi u jekk neċessarju jemenda l-ammonti espressi fid-Direttiva 73/239/KEE f’unitajiet ta’ kont, b’kont meħud tal-bidliet fis-sitwazzjoni ekonomika u monetarja tal-Komunità.
L-Artikolu 4
Id-dispożizzjonijiet nazzjonali emendati skond din id-Direttiva għandhom ikunu applikabbli mill-31 ta’ Diċembru 1976.
L-Artikolu 5
Din id-Direttiva hija indirizzata lill-Istati Membri.
Magħmula fil-Lussemburgu, fid-29 ta’ Ġunju 1976.

Labels: 9
2
15